अमृतसर। मेरा जन्म मनाली (कुल्लू) में ही हुआ था, लेकिन जन्म के कुछ महीनों बाद ही मैं परिवार के साथ ब्रिटेन चली गई। मेरी परवरिश ब्रिटेन में ही हुई। मैंने इम्यूनाइजेशन ऑफिसर की डिग्री प्राप्त की। 1979 में मैं इम्यूनाइजेशन प्रोजेक्ट के लिए वापस भारत आई, लेकिन उसके बाद यहीं रहने का मन बना लिया। यह कहना है तरनतारन में 2005 से जागृति भलाई केंद्र सोसायटी को शुरू करने वाली डाॅ. अलमा राम का। जागृति भलाई केंद्र सोसायटी सफल रूप से तरनतारन में काम कर रही हैं, जहां महिलाओं को स्टिचिंग के अलावा, नए-नए प्रोजेक्ट्स पर काम करने का मौका मिलता है।
डॉ. अलमा अब एकल नारी शक्ति संगठन पंजाब में कोआर्डिनेटर की भूमिका निभा रही हैं और अकेली परिवार को पालने वाली महिलाओं को जागरूक कर उन्हें प्रोत्साहित कर रही हैं। अलमा ने बताया कि यहां की महिलाओं को सोच बदलने की जरूरत है। पति उनसे मारपीट करता है, पति सौत घर ले आया है और वह नशे करता है, लेकिन पत्नी कुछ नहीं कहती। क्योंकि यहां की महिलाओं के लिए पति परमेश्वर है।
तरनतारन, अमृतसर और गुरदासपुर में उनकी सहयोगी सुजाता, सर्बजीत, दलजीत और टीना एकल नारी शक्ति संगठन पंजाब को आगे बढ़ा रही हैं। उनकी कोशिश यही रहती है कि वह प्रोजेक्ट शुरू करें और उन्हें आगे बढ़ाने के लिए नए या युवा कंधों को सौंप दें। एकल नारी शक्ति संगठन के अलावा वह एचआईवी पॉजीटिव केयर और मदर एंड चाइल्ड न्यूट्रीशियन प्रोजेक्ट्स को भी चला रही हैं।
महिलाओं के लिए शुरू किया नया प्रोजेक्ट
डॉ. अलमा ने बताया कि विदेश में रह रहे उनके दोस्त उनकी मदद करते हैं अौर कई बार प्रोजेक्ट्स भी उन्हें लाकर देते हैं। अब वह ऊन के दस्ताने बनाने का प्रोजेक्ट महिलाओं के लिए लेकर आई हैं, जिनमें महिलाओं को 50 रुपए प्रति पीस के अनुसार पैसे दिए जाएंगे। वहीं तरनतारन में महिलाओं को स्टिचिंग सिखाई जाती है। उन्हें कई बड़े आर्डर भी मिलते हैं, जिनसे महिलाएं अपना परिवार चला सकती हैं।
hin_Deva hin_Deva hin_Deva hin_Deva hin_Deva